Høyre har 25 representanter i bystyret i inneværende periode. Stemmer de for Bybanen langs Bryggen er slaget avgjort. Da vil det bli flertall for dette alternativet.

I kveld har partiets bystyregruppe møte, der de skal formulere en anbefaling til byrådet om hvordan Bybanen skal gå til Åsane. Tidligere byrådsleder Monica Mæland var klokkeklar på at den bør gå langs Bryggen. Gruppleder Dag Skansen er det samme.

Men BA har ringt til bystyregrupperepresentantene som ennå ikke har svart. «Partieliten» er i mindretall. Spørsmålet var «vil du legge Bybanen langs Bryggen, eller legge den i tunnel?».

Slik fordeler svarene seg i Høyre:

Åtte av representantene sier tunnel.

Fem av dem er usikre.

Seks sier Bryggen.

Fire ville ikke si hva de mener.

To representanter besvarte ikke BAs henvendelse.

KLAR MOTSTANDER

Høyres bystyrerepresentant Singaravel Sentoorvasan er tydelig motstander av at Bybanen skal gå i dagen langs Bryggen.

– Jeg mener bergenserne bør få Bryggen. Dersom det er teknisk mulig og forsvarlig, bør Bybanen gå gjennom en tett og sikkert tunnel, sier han.

Skansen sier at det ikke blir diskutert noen binding av representantene i løpet av kveldens møte.

– Men hva skal dere si til byrådet når gruppen er så delt i sitt syn?

– Vi må komme med en ærlig tilbakemelding om at gruppen er delt og at vi får ta det derfra, sier han.

– Hvor dramatisk er situasjonen i partiet ditt?

– Det er alltid spenninger i det politiske liv, og det er kanskje den største saken i moderne tid som skal avgjøres. Vi gir en stemningsrapport til byrådet, jeg vil ikke foregripe dramatikken, sier Skansen.

BEHANDLES I JANUAR

Byrådet legger frem sin innstilling i desember. Den behandles i byggekomiteen 7. januar. Etter komitébehandlingen, sier Skansen, kan en binding av Høyres gruppe bli diskutert. Skal den bindes må 1/3-del av gruppen være for det. Gruppen teller 25 representanter, og de åtte som åpent er imot er akkurat én representant for lite. Det er i hovedsak de mindre profilerte og yngre representanter som er imot Bryggen-løsningen.

– Det kan bety at vi som har jobbet mye med saken, jeg selv har jobbet ufattelig mye med saken, vil få et visst gjennomslag etter hvert. Mange har nok en intuitiv følelse av at det er like greit å legge banen i tunnel, uten å ta inn over seg konsekvensene av det, sier Skansen.

– IKKE NEDERLAG

Peter Frølich er en av de åtte i bystyregruppen som er mot. På møtet i kveld kommer han til å argumentere for sitt synspunkt i saken.

– Det er ikke noe nederlag om folk vil ha det annerledes, sier han.

– Vil du stemme lojalt, om du blir bundet?

– Jeg forholder meg til spillereglene som alle andre, svarer Frølich.